Mit dr Iisetzig vom Jonatan zum Hohepriester isch das Amt erblig worde und dr Hohepriester isch au dr bolitisch und militärisch Füehrer gsi. Das isch dr Aafang gsi vo dr Dynastii vo de Hasmonäer. Dr Simon, im Jonatan si Sohn, het s 142 mit ere gschickte Pändeldiplomatii fertig brocht, ass d Seleukide d Unabhängigkeit vo Judäa offiziell anerkennt hai. 139 het e grossi Versammlig vom Sanhedrin bschlosse, die sakrali, zivili und militärischi Füehrig vo Judäa im Amt vom ene Priesterkönig z vereine. Dr Johannes Hyrkanus (134-104) het d Macht vo de Hasmonäer no usgwiitet, wo dr Seleukid Antiochos VII. 129 gege d Parther underläge und umchoo isch. Er het für d Zwangsjudaisierig vo de Idumäer gsorgt, zum si Herrschaftsgebiet religiös z vereine.